Ատենապետուհիի տպաւորիչ պատգամէն ետք, սրտի իր խօսքը փոխանցեց, գեղեցիկ անակնկալով արդէն իսկ սրահ ներկայացած հայ ժողովուրդի բարեկամ ծերակուտական Ատըմ Շիֆ, որ առաջին հերթին շնորհաւորեց ՀՕՄը, գեղեցիկ երեկոյի կազմակերպման համար։ Ան նաեւ իր երախտագիտութիւնը յայտնեց ՀՕՄի Արեւմտեան ԱՄՆի շրջանին, իր տքնաջան աշխատանքին համար, որ մէկ դարէ աւելի ոչ միայն օգտակար կը հանդիսանայ տեղւոյն աղքատին, անկարողի ու տարեցին, այլ նաեւ Հայաստանին, Արցախին եւ համայն աշխարհին։